यहाँ तक की मैदानी भागों में ये खेतों के छायादार और नम भागों में भी उग जाते हैं परंतु इनकी विशेषताओं से अनभिज्ञ लोग इन्हें खरपतवार समझ नष्ट कर देते हैं। लेकिन आज भी पहाड़ी क्षेत्रों के ग्रामीण तथा आदिवासी लोग पर्णांगों का उपयोग अपने दैनिक जीवन में भोजन, औषधि एवं अन्य वस्तुओं के रूप में करते हैं। देश के विभिन्न आदिवासी क्षेत्रों में लोग पर्णांगों का उपयोग कई प्रकार के रोगों जैसे मुधमेह, बुखार, खांसी, चर्म रोग, हड्डियों को जोड़ने आदि के उपचार में करते हैं। पर्णांगों का उपयोग मात्र ग्रामीण तथा आदिवासी समुदाय तक ही सीमित नहीं है बल्कि इसकी बहुत सी ऐसी प्रजातियाँ हैं जिनका विभिन्न पारम्परिक चिकित्सा प्रणालियाँ विशेषकर होम्योपैथी, आयुर्वेद एवं यूनानी चिकित्सा पद्धतियों में भरपूर प्रयोग होता है। इन सब के बावजूद भी, इसकी पहचान मात्र एक सजावटी पौधे तक ही सीमित रही है। भविष्य में इस पादप समुदाय की उत्पाद गुणवत्ता बढ़ाने तथा इसका वैज्ञानिक तरीके से दोहन किस प्रकार किया जाये इस पर ध्यान दिया जाना चाहिए। अतः प्रस्तुत लेख में पर्णांगों की विभिन्न प्रजातियों के धार्मिक, परम्परागत, सौंदर्यात्मक, औषधीय एवं भोज्य पदार्थ के रूप में चर्चा की गई है। इसके अतिरिक्त जितनी भी प्रजातियों का इस लेख में उल्लेख हुआ है उन्हें एक सारणी के रूप में दर्शाया गया है।